เรามีอาการจุกลิ้นปี่หลายชั่วโมงมาก 2-6ชม. เคยมีครั้งนึงจุก9ชั่วโมง จุกแล้วบางครั้งก็เจ็บจี๊ดๆตรงหลัง ลองเอามือกดใต้ซี่โครงดูปรากฏว่า กดข้างซ้ายไม่เจ็บแต่กดข้างขวาเจ็บมากๆบอกเลยว่ามากๆ พอจะรู้มั้ยคะว่าเป็นอะ อันตรายมั้ย
สวัสดีค่ะ อาการจุกแน่นบริเวณลิ้นปี่ กดเจ็บท้องบริเวณช่องท้องด้านขวา อาจเกิดจาก การมีนิ่วในถุงน้ำดี ซึ่งมักจะทำให้เกิดอาการปวดท้องบริเวณช่องท้องส่วนบนหรือด้านขวา และมักปวดร้าวไปยังไหล่ขวาหรือบริเวณหลังด้านขวา อาการจะเกิดขึ้นแบบเฉียบพลัน ปวดนานแต่ละครั้งอย่างน้อย 30 นาทีถึงหลายๆชั่วโมง และมักมีอาการคลื่นไส้ อาเจียนร่วมด้วย อาการปวดมักเกิดขึ้นหลังจากทานอาหารมื้อหนัก หรืออาหารที่มีไข่มันสูง นอกจากนี้อาจมีอาการอื่นๆ เช่น อาหารไม่ย่อย ท้องอืด ท้องเฟ้อ มีลมในกระเพาะอาหาร และอาจมีจุกเสียดบริเวณลิ้นปี่ด้วยนอกจากนี้แล้ว อาจเกิดจากการมีภาวะไขมันพอกตับ ถุงน้ำดีอักเสบ ตับอักเสบ แต่มักจะมีไข้ และตัวเหลืองตาเหลืองร่วมด้วย การมีเนื้องอกในตับ เป็นต้นแนะนำว่าควรไปพบบแพทย์เพื่อทำการตรวจหาสาเหตุค่ะ ซึ่งแพทย์อาจใช้การตรวจพิเศษด้วยอัลตราซาวด์เพิ่มเติมในเบื้องต้น ควรเลือกทานเฉพาะอาหารที่ย่อยง่าย หลีกเลี่ยงการทานเนื้อสัตว์ปริมาณมาก หรือการทานอาหารครั้งละปริมาณมาก ลดอาหารที่มีไขมันสูงต่างๆ เช่น อาหารทอด อาหารผัด งดการดื่มชา กาแฟและแอลกอฮอล์ต่างๆ เป็นต้น